รัฐบาลย้ำเตือนผู้ปกครองดูแลบุตรหลานใกล้ชิด เที่ยววันเด็กแห่งชาติอย่างมีความสุขและปลอดภัย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยในความปลอดภัยของเด็ก เนื่องจากข้อมูลอุบัติภัยในเด็กมีแนวโน้มเพิ่มสูงขึ้น ซึ่งกรมป้องกันและบรรเทาสาธารณภัย (ปภ.) กระทรวงมหาดไทย รายงานว่าในแต่ละปีมีเด็กไทยเสียชีวิตจากอุบัติเหตุประมาณ 3,000-4,000 คน ทั้งจากการจมน้ำ อุบัติเหตุทางถนนและไฟฟ้าดูด ขอให้ผู้ปกครองและครอบครัวช่วยกันดูแลเด็กอย่างใกล้ชิด รวมทั้งวันนี้ (14 ม.ค.66) หลายหน่วยงานทั่วประเทศ จัดงานวันเด็กแห่งชาติเป็นปีแรก ภายหลังสถานการณ์โควิดคลี่คลายลง จึงย้ำให้ผู้ปกครองเตรียมตัวก่อนพาบุตรหลานร่วมงาน โดยบันทึกรูปพรรณของบุตรหลาน ส่วนสูง น้ำหนัก สีเสื้อผ้า ทำป้ายชื่อและเบอร์ติดต่อครอบครัวติดตัวเด็กไว้ ให้ถ่ายรูปล่าสุดพร้อมชุดที่เด็กสวมใส่ก่อนออกจากบ้าน เน้นย้ำกับเด็กๆ หากตกอยู่ในอันตรายให้ตะโกนขอความช่วยเหลือ รวมทั้งนัดแนะจุดนัดพบหากเกิดการพลัดหลง เพื่อให้เด็กๆ มีความสุขกับการร่วมกิจกรรมวันเด็กแห่งชาติได้อย่างปลอดภัยนอกจากนี้ ในช่วงวันหยุด ผู้ปกครองมักจะพาเด็กไปท่องเที่ยวตามสถานที่ต่างๆ ซึ่งความซุกซนของเด็กและการไม่ดูแลอย่างใกล้ชิด ทำให้เสี่ยงต่อการได้รับอุบัติเหตุ มีคำแนะนำสำหรับผู้ปกครองในการพาเด็กท่องเที่ยวปลอดภัย ลดเสี่ยงอันตราย อาทิ ควรเล่นเครื่องเล่นในสวนสนุกที่เหมาะสมกับวัย ขนาดและรูปร่างของเด็ก ไม่เล่นเครื่องเล่นที่เสี่ยงอันตราย ใช้อุปกรณ์นิรภัยทุกครั้งที่เล่นเครื่องเล่น  ไม่ให้เด็กวิ่งเล่นบริเวณที่เสี่ยงต่อการเกิดอันตรายภายในห้างสรรพสินค้า ไม่ให้ขึ้น-ลงบันไดเลื่อนตามลำพัง